section_heading: Povijest IAESTE Croatia
paragraph_text: Zagrebačko sveučilište je uz beogradsko, bilo inicijator brzog priključenja toj asocijaciji 1952. godine kao 16. članica. Dugo je djelovalo samo na ova dva sveučilišta a kasnije i na ljubljanskom. Širenje ideje IAESTE-a u Hrvatskoj je nastavljeno osnivanjem sveučilišta u Splitu i Rijeci, a dovršeno u Osijeku gdje je 1986. godine osnovan IAESTE lokalni odbor. Preko dvije tisuće studenata iz Hrvatske je od 1952. godine putovalo svijetom i ostvarilo stručne prakse u velikim i malim tvrtkama posredstvom IAESTE-a. Raspadom bivše Jugoslavije Hrvatska je ubrzo dobila svoje priznato mjesto u IAESTE asocijaciji. 16. siječnja 1992. godine dobila je status pridružene članice, te punopravne članice 15. siječnja 1993. godine. Unatoč ratu i nevoljama asocijacija je održana i nastavila s radom i u teškim trenucima. Novi uzlet međunarodna razmjena u Hrvatskoj je doživjela potpunim završetkom rata tako da je posljednjih 5 godina međunarodna razmjena udvostručena i svake godine prelazi brojku 100. Mnogi naši istaknuti profesori, znanstvenici i dužnosnici pamte stručnu praksu IAESTE-a u inozemstvu.